Rijeka, 18. rujna 2020g.

**NAJAVA DOGAĐANJA I POZIV ZA MEDIJE**

**KOZALA DOBIVA SVOJE KINO *KOZALA – KINO LODIS***

**U subotu, 19. rujna 2020.g. u Mjesnom odboru Kozala te na na Volčićevom trgu ispred MO-a održat će se otvorenje projekta *Kozala - Kino Lodis*, u sklopu sudioničkog programa Civilne inicijative Rijeke 2020 – Europske prijestolnice kulture, uz slobodan ulaz.**

**U 18 sati sve počinje jam sessionom filmske glazbe u izvedbi inicijative Ritam podzemlja i prijatelja.**

**U 19.30 sati, nakon kratkog protokolarnog otvorenja projekta, publiku očekuje projekcija filma** ***Pijana ulica*, riječkog redatelja Marina Lukanovića.**

Kratkometražni dokumentarni film *Pijana ulica* tematizira riječku Jedrarsku ulicu. Ona je mala, neugledna i neprimjetna ulica u strogom centru Rijeke. Tu se okupljaju odvjetnici, ribari, kulturnjaci, stari Fiumani, alkoholičari i djeca. Ona je sukus prikrivenog mediteranskog duha Rijeke – žive energije, jakih emocija i velikih kontrasta sabijenih u uskom prostoru, iz nekih drugih vremena.

***Projekt Kozala – kino Lodis*, koji provodi *Inicijativa za kvart – PUŽ* predviđa obogaćivanje kulturnog života Kozale i okolnih kvartova revitalizacijom kultnog prostora velike dvorane Mjesnog odbora Kozala kroz besplatne projekcije klasičnih, animiranih i dokumentarnih filmova za građanstvo. Projekt se provodi pod motom LODIS - lokalno, održivo, dostupno, izvedivo, suradnički.**

Besplatne projekcije, popratne aktivnosti kao koncerti, radionice filmske kritike i filmske igraonice za djecu povećat će dostupnost kvalitetnog kulturnog sadržaja koji će biti namijenjen svim stanovnicima Kozale i njihovim gostima.

**Najavljeno događanje organizirano je uz poštivanje svih preporuka za sprječavanje zaraze virusom COVID-19. Radi zaštite općeg zdravlja, svi se pozivaju na poštivanje preporuka: pojačanu osobnu higijenu, fizičku udaljenost te nošenje zaštitnih maski.**

Unaprijed zahvaljujem na objavi najave i dolasku.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42